Rudy Rucker - Mesék Houdiniről

Houdini pénztelen. A vaudeville-hálózat kifújt, a nagyvárosi színpad dettó. Mel Rabstein a Pathé Newstól felhívja őt, főszereplőt keres.
- Két lepedő előre, plusz három százalék bruttó a forgalmazás után.
- A tied vagyok.
Az ötlet az, hogy egy püspök, egy rabbi és egy bíró legyen együtt Houdinivel a kamera előtt minden nagyjelenetben. Játékfilm hosszúságú lesz, és a Loews-láncon játsszák majd. Houdini csak annyit tud biztosan, hogy szabadulások lesznek, nehezek, figyelmeztetés nélkül.
1948. július 8-án hajnali 4-kor kezdődik. Rátörnek Houdinire otthonában, Levittownban. Nyomorék mamájával él ott. A nyitó felvételen a püspök és a rabbi berúgja az ajtót. Közeli kép vastag talpú fekete cipőjükről. Megfelelő fény. A film szemcsés, töredezett, nem lehet rajta segíteni féle cinéma verité. Minden igaz.
A bírónál van egy vödör olvasztott viasz, amiből Houdini fülébe, orrlyukába és szemébe öntenek. A sötét mágikus arcot újra és újra befedik, mielőtt teljesen felébred, belenyugodva az eseményekbe, feladva a cselekvés lehetőségét. Houdini készen áll. Ace pólyába burkolják, orvosi tapasszal leragasztják, egy múmia, egy White Owl szivar.
Eddie Machotka, a Pathé operatőre gyorsítja a felszállópályához vezető utat. Minden tizedik másodpercben vesz fel egy képet, így a félórás út csak két percig tart a vásznon. Sötét, rossz szög, mégis meggyőző. Nincs vágás. A Packard hátuljában a püspök, a rabbi és a bíró ölében fekszik Houdini, fehér szelet kérges kenyér szalagokba burkolva, konzervált időbe rántva.
A kocsi egyenesen behúz a felszállóhelyre, egy B-15-ös bombázó mellé. Eddie kiugrik, és filmezi a három szent tanút, ahogy kipakolják Houdinit. Végigpásztáz a repülőgépen, a Piszkos Hölgy olvasható az orr mellett.
A Piszkos Hölgy! És nem légi porozók vagy tartalékosok röpítik, apuskám, ez John Gallio, és első osztályú repülő csapata! Hagyjuk ezt! Johnny G., a legszebb dekorációval rendelkező második világháborús mesterpilóta Ravasz Tires Jones navigátorral az oldalán, és nem kisebb emberrel hátul, mint Morgó Max Moscowitz.
Johnny G. leugrik a pilótafülkéből, nem túl gyorsan, nem túl lassan, hűvös, repülődzsekis Johnny. Morgó Max és Ravasz Tires kihajol a bombakamra tolóablakán, vigyorogva, készen a gurulásra.
A bíró egy ócska zsebórát húz elő. A kamera gumilencsével behozza, négy óra ötven, az ég kezd kivilágosodni.
Houdini? Ő nem tudja, hogy behelyezik a Piszkos Hölgy bombaraktárába. Nem hall, nem Iát, nem érez szagot. De béke szállta meg, örül, hogy a szabadban van, hogy valóban megtörténik.
Mindenki fölszáll a gépre. Rossz kameramozgás, ahogy Eddie bemászik. Aztán egy felvétel Houdiniről, hosszú és fehér, begubózva, mint egy rovarlárva.
Pontosan belesimul a bombabölcsőbe, Morgó Max föléje hajol, mint valami vad munkáshangya.
A motor bömbölve beindul. A püspök és a rabbi ülnek és beszélgetnek. Fekete ruhák, fehér arcok, szürke fogak.
- Van valami ennivalód? - kérdezi a püspök. Erős felépítésű, fiatal; vékony szálú, szőke haja van.
A rabbi alacsony fickó puhakalapban és fekete szakállal. Franz Kafka-szája van, az összes jellel és foggal.
- Úgy értettem, hogy a végállomáson fogunk reggelizni, a kioldás után.
A püspök kétszázat kap ezért, a rabbi hármat. Ő a nagyobb név. Ha a gyorskópia sikerül, a többi szabadulásnak is tanúi lesznek.
A gép igazán nem nagy, és mindegy, hogy Eddie merrefelé irányítja a kamerát, egy fehér darab Houdiniből mindig benne van a képben. Elöl, fent Johnny G. profilját láthatjuk, a jóképű Johnny nem néz ki túl boldognak most. Izzadságcseppek gyöngyöznek felső ajkán, a szesz izzadsága. A béke nehezen jön meg Johnny számára.
- Csak spirálisan felfelé - mondja Ravasz Tires lágyan. - Mint egy ágyrugó, Johnny.
A kerek ablakokból tört szögben láthatjuk elszáguldani a horizontot, amíg el nem érik a felhők matracát. Max egy magasságmérőt figyel, vigyorog, fogát mutatja. Átlyukasztják a felhőket, felfelé tartanak a ferde napsütésben. Johnny tartja a csigavonalat… örökké emelkedne, ha senki sem mondana álljt, de most már elég magasan vannak.
- Bombákat ki! - szól hátra Ravasz Tires. A püspök keresztet vet, és Morgó Max meghúzza a kart. Kép a fehérbe csomagolt Houdinitől a koporsószerű bombatölcsérben. A fenék kinyílik, és a hosszú forma először lassan, súlytalanul esik. Aztán egyik végét elkapja a légcsavarszél, és a test elkezd forogni: sötétfehér a felhők világosfehérjével szemben.
Eddie olyan hosszan veszi a jelenetet, amennyire csak tudja. Egy nagy, tojás formájú felhő, Houdini lefelé esik. Elkezdi kibontani magát. Láthatjuk, hogy lobog nyomában a kötés, előre-hátra csapkodva, mint valami hosszú ostor, aztán hüpp, a nagy fehér felhő beszippantja, mint valami spermát.
Visszafelé a felszállóhelyre Eddie és a hangtechnikus körbejár a fedélzeten, mindenkit megkérdezve, hogy szerinte Houdini megfogja-e csinálni.
- Természetesen, remélem - szólt a rabbi.
- Fogalmam sincs - morgott a püspök, reggelijére éhesen.
- Egyszerűen nincs rá mód - vélte Morgó Max. - Kétszáz mérföldes sebességgel fog becsapódni.
- Mindenki meghal - mondta Johnny G.
- A helyzetében megpróbálnék a kötésekkel ejtőernyőzni - szólt Ravasz Tires.
- Rejtély - mondta a bíró.
A felhők permetet szitálnak, és a gépről jó csomó víz zúdul le, mikor landol.
Eddie filmezi, ahogy kiszállnak, és a kis épületbe gyülekeznek, amely kihalt, kivéve… A terem túlsó felében, háttal nekik egy férfi tivolijátékot játszik. Szivarfüst. Valaki szólítja, megfordul - Houdini az.

Houdini elhozza a mamáját, hogy megnézze a gyorskópiát. A mamán kívül mindenkinek tetszik. Ő azonban nagyon izgatott, a haját tépi. Csomókban jön ki, csomókban a fehér haj a padlón a forgószék mellett.
Otthon Houdini térdre borul, könyörög és könyörög, amíg meg nem kapja az engedélyt, hogy befejezheti a filmet. Rabstein a Pathénál úgy számította ki, hogy még két mutatvány elég lesz.
- Semmi mágia azután - ígéri Houdini. - A pénzen egy kis zeneboltot nyitok.
- Drága fiam.

A második attrakcióhoz Houdinit és mamáját Seattle-be repítik. Rabstein az öreg hölgy reakcióit akarja felvenni. A Pathé egy panzióban helyezi el a két személyt, meghatározatlanul hagyva a szabadulás idejét és természetét.
Eddie Machotka a közelében marad, néha filmezi hosszú sétáikat a dokkok mellett. Houdini Dungenness-rákot eszik. Mamája karamellacukrot vesz. Houdini hoz neki egy parókát.
Fekete esőköpenyben négy alak csúszik le egy halászhajóról. Houdini talán hallja lépéseiket, de nem ereszkedik el odáig, hogy megforduljon. Aztán rajta vannak: a püspök, a rabbi, a bíró és ezúttal egy orvos is - talán Rex Morgan.
Mialatt az öreg hölgy sikoltozik, a doktor egy hatalmas nátriumpentathol injekcióval elkábítja Houdinit. A nagy szabadulóművesz nem áll ellen, csak figyel és mosolyog, amíg el nem sápad. Az öreg hölgy a pénztárcájával ütlegeli az orvost, míg a püspök és a rabbi fel nem viszi őt és Houdinit megkötözve a halászhajóra.
A fedélzeten újra Johnny G. és repülő csapata várakozik. Johnny mindent el tud vezetni, még egy hajót is. Szemei véresek, majdnem kifordulnak a helyükből, de Ravasz Tires kivezeti őt a kikötőből, végig a Puget Soundon egy rönkölő folyóhoz. Órákba telik, de az egészet felgyorsítja Eddie. Houdini egy kivájt rönk felében fekszik, és a doki időről időre elkábítja.
Végül valamiféle malomtóhoz érnek, melyben néhány rönk úszkál. Morgó Max és a bíró kevernek egy kád gipszet, és Houdini köré öntik. A fején levő nyílásokat leragasztják, kivéve a szájat, amibe egy csövet dugnak, hogy ezen át lélegezhessen. Tehát bezárják őt egy nagy rönkbe a kiálló légcsővel, amit faágnak álcáznak. Houdini eszméletlen, és alabástromgipsz köti a rönk belsejébe… mint egy halott féreg valamely járatában a fának. A püspök, a rabbi, a bíró és a doktor felhozzák a rönköt a fedélzetre.
A vízbe lökik, forog és elkeveredik a többivel, mely fűrészelésre vár. Tíz rönk úszkál most a vízen, és nem lehet biztosan tudni, melyikben van Houdini. A fűrész működik, és a szállítószalag megtisztítja az elsőt.
Felvétel az egymásnak ütődő rönkökről. Az előtérben Houdini mamája tépi a hajat a parókából. Erős SZKAAAAAZZZZT hang, az első vágásé. Fent a háttérben látjuk a gépet, óriási hasító körfűrész, pontosan középen vágja ketté a rönköt.
SZKAAAAAAZZZT! SZKAAAAAAZZZZT! SZKAAAAAAAZZZZT! Repkednek a szilánkok. A rönkök egyenként horogra akadnak, és a fűrész elé kerülnek. Félre akarsz nézni, de nem tudsz… csak várni, hogy vér és csont és hús repüljön szét. SZKAAAAAZZZZT!
Johnny G. iszik valamit egy ezüstből készült lapos pálinkásüvegből. Ajka hangtalanul mozog. Átok? Fohász? SZKAAAZZZT! Morgó Max ideges tóarca izzad és grimaszba rándul. Houdini mamája már egészen a hajhálóig tépte a parókát. SZKAAAZZZT! Ravasz Tires szemei olyan nagyok és fehérek, mint a kemény tojások. Johnny flaskájából segít magán. SZKAAAAZZZZT! A püspök megtörli a homlokát, a rabbi… SZKNAKCSUNKTVEEEEEEE!
Gipszpor száll fel a kilencedik rönkből. Kettéválik, Houdini testének negatív lenyomatát tárva fel csupán. Egy üres öntőforma! Mindannyian a malomdokkon tolonganak, a kamera körbekocsizik, a nagy embert keresve. Hol van ő?
A kiabálás és az éljenzés fölött hallható a malom kávézójának zenegépe. Az Andrew sisters. És bent ott van Houdini… lábát tapogatja, és cheeseburgert eszik.

- Csak még egy szabadulás - ígéri meg Houdini. - Aztán a mienk lesz az a zenebolt.
- Annyira félek, Harry - mondja kopasz mamája. - Ha csak valami figyelmeztető jelet adnának.
- Ezúttal megtették. Egy darab sütemény. Nevadába repülünk. - Remélem, hogy távol tartod magad azoktól a revüs cicababáktól.
A püspök, a rabbi, a bíró, az orvos mind jelen vannak és ezúttal egy tudós is.
Alacsony mennyezetű betonszoba, az ablakokat helyettesítő résekkel. Houdini fekete gumiköpenyt visel, és kártyatrükköket csinál.
A tudós, aki Albert Einstein szakasztott mása, röviden telefonál, és biccent az orvosnak.
Az orvos jóképűen belemosolyog a kamerába, aztán megbilincseli Houdinit, és besegíti egy henger alakú, vízzel teli tankba. A fagyasztótekercselés lehűti a vizet, és kis idő múlva megkapják Houdinit, masszívan belefagyva egy óriási jégsüteménybe.
A püspök és a rabbi leütik a tank oldalait, és ott van Houdini, mint egy hatalmas jégstukker, feje nyúlik előre ravaszként. Kint egy teherautó vár, hidraulikus emelővel. Johnny G. és a repülő csapat van vele; bepakolják Houdinit hátulra. A jeget kipárnázzák, nehogy elolvadjon a forró sivatagi naptól.
Két mérfölddel arrébb orsó alakú próbatornyot látunk, kis barakkal a tetején. Ez az egyik terepe az atomrobbantási kísérleteknek, valahol kint az istenverte sivatagban, Nevada közepén.
Eddie Machotka vezeti a teherautót Houdinivel és a repülő csapattal a belsejében.
Felvétel a fej fölött magasodó karcsú toronyról, az obszcén bombakidudorodással a tetején. Csak a jóisten tudja, milyen drótokat kellett Rabsteinnek megrángatnia, hogy a Pathét beengedjék ilyen helyre.
Egy henger alakú lyuk van a földben, közvetlenül a torony alatt. Belecsúsztatják a fagyott Houdinit. Feje, egy vonalban a földdel, úgy vigyorog rájuk, mint a peyote kaktusz. Gyorsan visszahajtanak a bunkerhoz.
Eddie az egészet reális időben veszi fel, vágások nélkül. Houdini mamája is a bunkerban van, természetesen egy ölnyi parókát tépdesve. A tudós kockajátékot ad a maminak.
- Hogy esélyt adjunk neki, addig nem robbantunk, amíg kettest nem gurít. Azt hívják kígyószemnek, igaz?
Közeli kép az aggodalomtól eszelőssé vált arcról. Olyan lassan, amennyire csak lehet, megrázza a poharat, és tartalmát kigurítja a padlóra.
Kígyószem! Mielőtt bárki más reagálna, a tudós megnyomja a gombot, boldog hunyorítással távol ülő szemeiben. A hirtelen villanás beszűrődik a bunkerbe, szürkévé változtatva minden feketét. Majd sokkhatás következik, és a bíró összeesik, talán szívrohamot kapott. Egyre tart a dübörgés. A fejek összezsúfolódnak, hol erre, hol arra mozdulnak.
Aztán vége van, a zaj elül, elül, kivéve… valami kitartó tülkölést, közvetlenül a bunker előtt. A tudós kinyitja az ajtót, és mindannyian kinéznek, Eddie filmezik a hátuk mögött.
Ez Houdini! Igen! Fehér, nyitott sportkocsiban, egy súlyos mellű revütáncosnővel!
Adjátok oda a pénzem! - kiáltja. - És színezzétek ki a eltűnésemet.

Morvay Nagy Péter fordítása